Bibliat apst’ata sarnaqäwinaka
AKA qillqataxa chiqa sarnaqäwinakani librowa. Biblia satäkisa uka wali uñt’at librot apst’atawa. Diosax akapach lurañ qalltkäna ukhat aka urunakkamax kunanakas utjawayi ukanakatwa parli. Diosax kunsa jutïr urunakan lurani ukanakatsa parlarakiwa.
Kunanakxatsa Bibliax parli uka tuqitwa aka librox amuyt’ayätamxa. Biblian qillqatäki uka jaqinakaxa kunjam jaqinakäpxänsa, kunanaksa lurapxirïna ukanakatwa yatiyätamxa. Kusipachaptayata suma Uraqinwa jaqinakaxa wiñay jakasxapxani siw Diosaxa uka tuqitsa parlarakiwa.
Aka libronxa 116 sarnaqäwinakaw utji. Ukatxa kimsaqallqur jaljt’atawa. Sapa jaljäwi qalltanwa kunanakasa mä jaljäwin utji ukanakax mä qhawqha arunakampi qhanañcht’asi. Kunanakasa nayraqat utjäna ukat kunanakarakisa ukxaru utjarakïna ukarjam qillqatawa. Kunapachasa mä sarnaqäwix utjatayna uk amuyañwa ukax yanapt’ätamxa.
Janiwa ch’ama arunakampi qillqatäkiti. Walja wawanakaw jupanakpacha liyt’apxaspa. Wawanakaxa mayampsa mayampsa liyt’arapit sasipkakiniwa awkiparusa taykaparusa. Jilïrinakatakisa waynanakatakisa aka libroxa wali aski yatichäwinakaniwa.
Biblianxa kawkjansa uka tuqit parli ukaxa, sapa sarnaqäwi tukuyan qillqt’atawa. Uka qillqt’atanak liyt’asmaxa wali askipunïspawa. Mä sarnaqäwi liyiñ tukuyasaxa uñxatt’arakismawa sapa sarnaqäwin jiskt’äwinakapa, ukasti 116 sarnaqäwxaru qillqt’atawa, ukat uka jiskt’äwinakarux kamsätasa ukxa amtapunïtawa.
Bibliat apst’ata arunakaxa sum amuyt’añataki qhanañcht’atawa, wawanakan suma amuyapxañapataki qhana arunakampi qillqt’atawa. Biblianxa kawkjansa uka tuqit parlasi ukanakaxa, sapa sarnaqäwi tukuyxankiwa.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn